திருநெல்வேலி சதிவழக்கு, 1949

நெல்லை சதிவழக்கு அல்லது திருநெல்வேலி சதிவழக்கு (Tirunelveli District Communist Conspiracy Case) என்பது மேலாட்சி இந்தியாவில் சென்னை மாகாண அரசால், இந்தியப் பொதுவுடைமைக் கட்சி உறுப்பினர்கள் மீது தொடுக்கப்பட்ட ஒரு வழக்காகும். இந்த வழக்கில் தற்போதைய திருநெல்வேலி மாவட்டம், தூத்துக்குடி மாவட்டங்களைச் சேர்ந்த இந்தியப் பொதுவுடைமைக் கட்சி தோழர்கள் கைது செய்யபட்டு, சித்தரவதை செய்யபட்டனர். இதில் இரா. நல்லகண்ணு, நா. வானமாமலை கே. பி. எஸ். மணி, பொன்னு, கிருஷ்ணகோனார், கே. பாலதண்டாயுதம், மீனாட்சிநாதன், அழகுமுத்து, வேலாயுதம், அம்பை கே. பி. எஸ். மணி, வேலுசாமித் தோழர், ப. மாணிக்கம், ஐ. மாயாண்டி பாரதி உள்ளிட்ட பலர் கைது செய்யப்பட்டனர். கி. ராஜநாராயணன் உள்ளிட்டோர் தலைமறைவு வாழ்கை வாழ்ந்தனர். 

 பின்னணி 
இந்திய விடுதலை இயக்கத்தில் இந்தியப் பொதுவுடமையாளர்கள் கலந்து கொண்டனர். இந்திய விடுதலைக்குப் பிறகு இது ஒரு அரைக்காலத்துவ அரசாக உள்ளது, வெறும் ஆட்சி மாற்றமே நிகழ்ந்துள்ளது என்ற கருத்துக்கு பொதுவுடமையாளர்கள் வந்தனர். 1948 இல் கல்கத்தாவில் நடந்த இந்திய பொதுவுடமைக் கட்சி மாநாட்டில்  ஆயுதம் ஏந்தி புரட்சி நடத்தவேண்டிய தருணம் பிறந்துவிட்டது என்று தீர்மாணத்தை நிறைவேற்றினர். இதனையடுத்து இந்திய அரசு இந்தியப் பொதுவுடமைக் கட்சியை 1948 இல் தடை செய்தது. மேலும் இந்தியா முழுவதும் பல சதிவழக்குகளை பொதுவுடமைவாதிகள் மீது போட்டு வேட்டையாடப்பட்டனர். 1950 பிப்ரவரி 11 அன்று சேலம் சிறையில் பொதுவுடமைவாதிகள் 22 பேர் காவல் துறையினரால் படுகொலை செய்யப்பட்டனர்.  தமிழ்நாட்டில் 10 இக்கும் மேற்பட்ட சதி வழக்குகள் போடப்பட்டன. அதில் ஒன்றுதான் நெல்லை சதிவழக்கு. 

கட்சி தடைசெய்யப்பட்டதால் திருநெல்வேலி மாவட்டத்தில் பொதுவுடமைவாதிகள் தலைமறைவாக இருந்து கட்சிப்பணியாற்றிவந்தனர். அவர்கள் இரவு நேரங்களில் கிராமங்களுக்குச் சென்று மக்களைத் திரட்டி தங்கள் சித்தந்தத்தை பரப்பிவந்தனர். இப்பணிகளில் ஈடுபட்டவர்களை சிலர் காட்டிக் கொடுத்தனர். அவர்களில் ஒருவர் கொல்லப்பட்டார். மேலும் மீளவிட்டான் தொடருந்து நிலையத்துக்கு அருகே ஒரு சரக்கு இரயில் கவிழ்க்கப்பட்டது. இந்த நிகழ்வுகளை எல்லாம் சேர்த்து திருநெல்வேலி சதிவழக்கு தொடுக்கப்பட்டது.

 வழக்கும் தீர்ப்பும் 
வழக்கில் தொடர்புடையவர்களாக 97 பேர் மீது வழக்கு பதிவு செய்யப்பட்டது. இதில் 10 பேர் தலைமறைவாக இருந்த காரணத்தினால் அவர்கள் மீதான வழக்கு தனியாக பிரிக்கபட்டு எஞ்சிய 87 பேர் மீது குற்றபத்திரிக்கை தாக்கல் செய்யப்பட்டது. 1952 ஆகத்தில் வழங்கபட்ட தீர்ப்பில் இரா. நல்லகண்ணுவுக்கு ஆயுள் தண்டனையும், வெடிகுண்டு வெத்திருந்ததற்காக ஆறு ஆண்டுகள் தண்டனையும் விதிக்கபட்டது. ப. மாணிக்கம், வேலாயுதம், மாயாண்டி பாரதி, வேலுச்சாமி, கே. பி. எஸ். மணி உள்ளிட்ட 11 பேருக்கு ஆயுள் தண்டனை விதிக்கப்பட்டது.  

தலைமறைவாகி தேடப்பட்டுவந்த 10 பேரில் கே. பாலதண்டாயுதம், மீனாட்சிநாதன், பயில்வான் அருணாச்சாலம் ஆகியோர் பிறகு கைது செய்யப்பட்டனர். அவர்கள் மீதான வழக்கு தனியாக விசாரிக்கப்பட்டது. இது இரண்டாவது நெல்லை சதிவழக்கு என்று குறிப்பிடப்பட்டது. 1953 நவம்பர் இரண்டாம் நாள் இந்த வழக்கில் தீர்ப்பு வழங்கப்பட்டது. தீர்ப்பில் கே. பாலதண்டாயுதத்திற்கு ஆயுள் தண்டனையும் 4 ஆண்டுகள் கடுங்காவல் தண்டனையும் விதிக்கப்பட்டது. மீனாட்சிநாதனுக்கு ஆயுள்தண்டனை விதிக்கப்பட்டது. பயில்வான் அருணாச்சலத்துக்கு ஒரு குற்றத்துக்கு மூன்றாண்டுகள் கடுங்காவல் சிறை தண்டனையும் மற்றொரு குற்றத்துக்கு நான்காண்டுகள் கடுங்காவல் சிறை தண்டனையும் விதிக்கப்பட்டது. தண்டனைப் பெற்றவர்கள் தங்கள் தண்டனைக் காலத்தை ஏககாலத்தில் அனுபவிக்க வேண்டும் என்றும் கூறப்பட்டது.

 விடுதலைகள் 
முதலாவது இந்தியப் பொதுத் தேர்தலுக்கு முன்பு இந்தியப் பொதுவடமைக் கட்சி மீதான தலை விலக்கபட்டது. அரசியல் கைதிகளை விடுவிக்கவேண்டும் என்று நாடெங்கும் மக்கள் இயக்கங்கள் எழுந்தன. இதனையடுத்து  நெல்லை சதிவழக்கில் ஆயுள் தண்டனை விதிக்கபட்ட இரா. நல்லகண்ணு உள்ளிட்டவர்கள் விடுவிக்கப்பட்டனர். ஆனால் நல்லக்கண்ணு கைது செய்தபோது வெடிகுண்டுகள் வைத்திருந்த வழக்கில் வழங்கப்பட்ட ஐந்து ஆண்டுகள் சிறை தண்டனை இரத்து செய்யப்படவில்லை. எனவே மொத்தம் ஏழு ஆண்டுகள் சிறையில் கழித்து நல்லகண்ணு 1956 திசம்பர் 13 அன்று விடுதலையானார்.

 பரவலர் பண்பாட்டில் 
நெல்லை சதிவழக்கு தொடர்பாக மரண வாயிலில் என்ற புதினத்தை அதே வழக்கில் சிறைப்படுத்தப்பட்டு மூன்றாண்டுகள் சிறைவாசம் அனுபவித்த ஆர். எஸ். ஜேக்கப் எழுதியுள்ளார்.
கைதி எண் 9658 என்பது நெல்லை சதிவழக்கில் கைதான இரா. நல்லகண்ணுவின் சிறை வாழ்கை குறித்து சி. மகேந்திரன் எழுதிய நூலாகும்.
 மேற்கோள்கள் 

பகுப்பு:1949 நிகழ்வுகள்
பகுப்பு:தமிழ்நாட்டில் வழக்குகள்
பகுப்பு:திருநெல்வேலி மாவட்டம்
பகுப்பு:இந்தியப் பொதுவுடைமைக் கட்சி